Udstilling Foyer: Malene Nors Tardrup
2024-08-16 15:00 - 2024-09-15 17:00 (Europe/Copenhagen) | Statens Værksteder for Kunst, Strandgade 27B, København K, 1401, Danmark
Terra Mare
16. august – 15. september 2024
Åbent fra kl. 9-17 på hverdage.
Malene Nors Tardrup har skabt en række fotografiske værker, som fører publikum ned på havets dyb og illuderer, hvad der kan gemme sig på havbunden. Beskueren præsenteres for en fortælling om sære organismer og evolutionære mekanismer og peger grundlæggende på forestillinger om liv lige under overfladen og langt nede i den fascinerende undersøiske verden.
“Jeg er optaget af, hvordan, hvorfor og af hvem historien skrives. Udvælgelse af sandheder og virkelighed som empiri i mine værker sker på baggrund af research. I mine værker undersøger jeg politiserede kontekster med det fokus, at forsøge at kortlægge små interessante fortællinger, der ligger bag aktuelle politiske problematikker. Jeg peger på kulturelle processer ved at genfortælle historier om vores ophav og kultur med nye perspektiver.”
Værkerne er skabt af modificerede dronefotografier, taget over Vesterhavet. De er æstetisk smukke, men på samme tid foruroligende, idet de tager udgangspunkt i havets komplicerede økosystem af mennesker, dyr, planter, mikrober og bakterier. Ved at forme og spejle det oprindelige fotografi utallige gange, opstår nye fantasifulde og abstrakte motiver – som en form for Rorschachtest af naturen, der fortæller historier om de lag, vi ikke ellers har adgang til.
Tardrup foretager her en undersøgelse af, hvad der kan ske i mellemrummet mellem fakta og fiktion, når videnskabelige observationer og fotografiske registreringer oversættes til billedsprog. Motiverne og spørgsmålet om skala kan konstant genforhandles i mødet med beskueren; er det fossiler, sensuelle kroppe, mikroskopiske organismer eller enorme ukendte væsner, vi står over for?
Fernisering: Fredag d. 16. august kl. 15-17 i Strandgade 27B, 1401 København K.
–
Malene Nors Tardrup har en BA i Fotografi fra Glasgow School of Art og en MA i Teori og Formidling fra Det Kgl. Danske Kunstakademi. Med udgangspunkt i fotografiet kommenterer hun på socialt, politisk og kulturelt orienterede emner. Via tekst, installation, collage, lyd og video stiller hun spørgsmålet: Ser vi det, vi tror vi ser?
